CELEX: 62017TN0217
Language: el
Date: 2017-04-03 00:00:00
Title: Υπόθεση T-217/17: Προσφυγή της 3ης Απριλίου 2017 — FVE Holýšov I κ.λπ. κατά Επιτροπής

26.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 202/20
            
         Προσφυγή της 3ης Απριλίου 2017 — FVE Holýšov I κ.λπ. κατά Επιτροπής
   (Υπόθεση T-217/17)
   (2017/C 202/35)
   Γλώσσα διαδικασίας: η αγγλική
   
      Διάδικοι
   
   
      Προσφεύγοντες: FVE Holýšov I s. r. o. (Πράγα, Τσεχική Δημοκρατία) και 27 λοιποί προσφεύγοντες (εκπρόσωποι: A. Reuter, H. Wendt, C. Bürger, T. Christner, W. Schumacher, A. Compes και T. Herbold, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγοντες ζητούν από το Γενικό Δικαστήριο:
   
               —
            
            
               να ακυρώσει την απόφαση C(2016) 7827 τελικό της Επιτροπής, της 28ης Νοεμβρίου 2016, κρατική ενίσχυση SA.40171 (2015/NN) (1), σχετικά με την προώθηση της παραγωγής ηλεκτρικής ενέργειας από ανανεώσιμες πηγές ενέργειας στην Τσεχική Δημοκρατία και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής οι προσφεύγοντες προβάλλουν επτά λόγους ακυρώσεως.
   
               1.
            
            
               Με τον πρώτο λόγο ακυρώσεως υποστηρίζουν ότι η Επιτροπή, με τη επιστολή που απέστειλε τον Ιούλιο του 2004 στις σχετικές κλαδικές οργανώσεις, έχει ήδη κρίνει ότι το πρόγραμμα της Τσεχικής Δημοκρατίας για την προώθηση των ανανεώσιμων πηγών ενέργειας δεν συνιστά κρατική ενίσχυση και η καθής δεσμεύεται νομικά από την απόφαση αυτή, η οποία ούτε έχει ανακληθεί ούτε επιτρέπεται να ανακληθεί.
            
         
               2.
            
            
               Με τον δεύτερο λόγο ακυρώσεως οι προσφεύγοντες προβάλλουν προσβολή της δικαιολογημένης εμπιστοσύνης και της ασφάλειας δικαίου.
            
         
               3.
            
            
               Με τον τρίτο λόγο ακυρώσεως οι προσφεύγοντες υποστηρίζουν ότι το επίμαχο πρόγραμμα της Τσεχικής Δημοκρατίας δεν συνιστά κρατική ενίσχυση.
            
         
               4.
            
            
               Με τον τέταρτο λόγο ακυρώσεως οι προσφεύγοντες υποστηρίζουν ότι η προσβαλλόμενη απόφαση υποχρεώνει την Τσεχική Δημοκρατία να εφαρμόσει έναν υπερβολικά αυστηρό μηχανισμό ελέγχου ο οποίος προσβάλλει τη δικαιολογημένη εμπιστοσύνη των προσφευγόντων ως προς την αξιοπιστία του επίμαχου προγράμματος.
            
         
               5.
            
            
               Με τον πέμπτο λόγο ακυρώσεως οι προσφεύγοντες υποστηρίζουν ότι η προσβαλλόμενη απόφαση στηρίζεται σε πλάνη περί τα πράγματα καθόσον διαπιστώνει υποχρέωση των φορέων εκμεταλλεύσεως του δικτύου να μετακυλήσουν στους καταναλωτές ενέργειας το κόστος των ανανεώσιμων πηγών ενέργειας. Δεν υφίστατο, όμως, τέτοια υποχρέωση κατά το τσεχικό δίκαιο.
            
         
               6.
            
            
               Με τον έκτο λόγο ακυρώσεως οι προσφεύγοντες υποστηρίζουν ότι η προσβαλλόμενη απόφαση παραβαίνει το άρθρο 5, παράγραφος 1, της Συνθήκης ΕΕ (οριοθέτηση των αρμοδιοτήτων βάσει της αρχής της δοτής αρμοδιότητας).
            
         
               7.
            
            
               Με τον έβδομο λόγο ακυρώσεως οι προσφεύγοντες υποστηρίζεται ότι η προσβαλλόμενη απόφαση πάσχει πρόδηλη πλάνη εκτιμήσεως.
            
         
      (1)  ΕΕ 2017, C 69, σ. 2.